हमारे राजनेताओं के "पेट दर्द" का कारण यह है कि जेनरल ने उस "दलाल" की जानकारी आम कर दी, जो चालीस लाख की गाड़ियों को एक करोड़ दस लाख की दर से खरीदने की पेशकश लेकर जेनरल के पास पिछले साल गया था। उसका कहना था कि इससे जेनरल को घूँस के रुप में चौदह करोड़ रूपये मिलेंगे। उसने यह भी कहा था कि आपसे पहले के जेनरल भी ऐसा करते रहे थे और आपके बाद आने वाले भी ऐसा ही करेंगे। जेनरल उस "दलाल" की हिमाकत देखकर दंग रह गये थे और उन्होंने सी.सी.टी.वी. फुटेज सहित इस बात की जानकारी रक्षामंत्री को दे दी थी। रक्षामंत्री (जो कि वास्तव में ईमानदार हैं) भी राजनीतिक दवाब के चलते उस वक्त उस "दलाल" पर कार्रवाई नहीं कर सके थे। कोई भी समझ सकता है कि "सत्ता के सर्वोच्च शिखर" का "अभयदान" प्राप्त कोई दलाल ही इतनी हिम्मत कर सकता है कि वह सीधे भारत के थल सेनाध्यक्ष के दफ्तर में जाकर उन्हें घूँस की पेशकश कर दे! जेनरल के खुलासे के बाद अब मामला सी.बी.आई. को सौंपा गया है।